ВЪПРОСИ И ОТГОВОРИ ПО ПРОЦЕДУРА 
№ BG161PO003-1.2.03 „Създаване на нови и укрепване на съществуващи технологични центрове”
ОТГОВОР НА ВЪПРОС №5,
зададен на 10.06.2011 г. 

и публикуван на 20.06.2011 г.
ВЪПРОС № 5) 

Уважаеми г-да,

 

в Насоките за кандидатстване по схемата за Създаване на технологични центрове, в т.  2.3.1.2 Специфични допустими разходи по процедурата, като допустим разход е посочен принос в натура. В същата точка е споменато че "При спазване на всички посочени изисквания, приносът в натура е допустим разход и ще бъде считан за собствено съфинансиране от страна на бенефициентите по проекта, като това следва да бъде посочено в работен лист 2 „Източници на финансиране” от Приложение Б –Бюджет на проекта." 
В Приложение Б- Бюджет, работен лист 1, приноса в натура също е изписан като допустим разход. 

В тази връзка имам следните въпроси:

1. Включва ли се стойността на приноса в натура при формирането на общо допустимите разходи по проекта или не? Приносът в натура е вписан като допустим разход в бюджета на проекта (раб. лист 1), но съгласно формулите в таблицата не е включен в Общите разходи за инвестиции в активи (ред 33 от раб. лист 1), нито в общо допустимите разходи по проекта (ред 42 от раб. лист 1), а същевременно Насоките го обявяват за допустим разход. В този случай, общо допустимите разходи по проекта са равни на сбора от общи разходи за инвестиции в активи + принос в натура или само на общи разходи за инвестиции в активи без да се включва в тях приноса в натура? 

2. Върху кои допустими разходи се изчислява размера на гранта: върху стойността на планираните инвестиции в активи или върху сбора от сумите на планирани инвестиции в активи + принос в  натура? Т.е. начислява ли се безвъзмездна финансова помощ и върху стойността на приноса в натура? 

3. Може ли като принос в натура да бъдат използвани 2 сгради, собственост на бенефициента, но разположени в различни градове, при положение, че дейностите по проекта ще бъдат извършвани и в двата града, където са имотите?

 

Предварително благодаря за отговорите.

 

С уважение,

 

М. Александрова

10.06.2011 г. (дата на постъпване на въпроса)

ОТГОВОР №5)

1. Приносът в натура е част от допустимите разходи по процедурата заедно с разходите за инвестиции в активи и разходите за услуги. В тази връзка в случай, че кандидат заяви принос в натура, то този вид разход, заедно с разходите за инвестиции в активи и разходите за услуги, заложени в бюджета на проекта, формират общите допустими разходи по проекта. В образеца на Бюджет на проекта, приложение Б, работен лист 1, при формирането на общия сбор на разходите за инвестиции в активи е допусната техническа грешка при генерирането на формулата за сбор и не е добавена стойността на разходите по т. 6 „Други допустими разходи”.

2. При изчисляването на интензитета на безвъзмездната финансова помощ по всеки един проект се взимат предвид общият размер на допустимите разходи по проекта, включително и стойността на приноса в натура, в случай, че той е признат като допустим разход.

3. В случай, че кандидатът е планирал да предоставя услугите на технологичния център, използвайки две сгради и добре е обосновал в своето проектно предложение нуждата от тези сгради за целите на дейността на технологичния център, то няма причина и двете сгради да не бъдат признати като принос в натура, при положение, че отговарят на условията за допустимост на този вид разход съгласно Насоките за кандидатстване. Следва да се има предвид,  че съгласно чл. 7, ал. 3, т. 1 от ПМС № 236/2007 г. приносът в натура е допустим разход по процедурата само в размер, при който е спазено следното условие: размерът на исканата безвъзмездна финансова помощ по проекта (съфинансирането от ОП „Конкурентоспособност”) не надхвърля стойността на общите допустими разходи по проекта, като от тях се изключи стойността на приноса в натура.






